Hospitaal in Polokwane gereed vir gevreesde virus | Netwerk24
Hospitaal in Polokwane gereed vir gevreesde virus
Deur Marietie Louw-Carstens 05 Februarie 2020 15:28
'n Ou stoorplek by die Polokwane- provinsiale hospitaal is binne "een dag en een nag" omskep in 'n isolasiegebou vir ingeval daar pasiënte met die dodelike 2019 koronavirus (2019 nCoV) in Limpopo aangemeld word.
Die gebou wat ingerig is as 'n isolasiegebou by die Polokwane- provinsiale hospitaal in Limpopo waar pasiënte vir die koronavirus behandel sal word indien iemand in daardie omgewing die dodelike virus opdoen. Foto: Departement van gesondheid, Limpopo
Dr. Phophi Ramathuba, LUR vir gesondheid in Limpopo, was Dinsdag tevrede met dié gebou al is daar nie water weens 'n waterkrisis in Polokwane nie.
Die baksteengebou is enkele meters weg van die hoofgebou van die hospitaal en is voorheen gebruik as stoorplek vir medisyne.
Dr. Phophi Ramathuba, LUR vir gesondheid in Limpopo, by personeellede van die Polokwane- provinsiale hospitaal se nuwe isolasiegebou. Foto: Departement van gesondheid, Limpopo
Dr. Victor Matabane van die gesondheidsdepartement se kliniese dienste sê daar is plek vir vier pasiënte in die "isolasiesaal".
"Anders as met die ebolavirus, waar elke pasiënt in sy eie vertrek behandel moet word, kan twee pasiënte in dié geval saam wees."
Van die ruite van die isolasiegebou was die naweek nog gebreek.
"Dit is alles vervang en die vensters kan nie na buite oopmaak nie om die verspreiding van kieme te keer," sê Matabane.
Lugversorging is aangebring en "die lug sal gesuiwer word voordat dit uitgaan," sê Matabane.
'n Werker verf die heining by die isolasiegebou op die terrein van die Polokwane- provinsiale hospitaal in Limpopo. Foto: : Departement van gesondheid, Limpopo
Suurstofsilinders staan ook reg vir ingeval pasiënte opgeneem word.
Verpleegsters en dokters sal 'n aparte ingang na die gebou gebruik. Daar is voorsiening gemaak vir 'n kamer waarin dokters en verpleegsters beskermende oorpakke kan aantrek.
Dr. Phophi Ramathuba, LUR van gesondheid in Limpopo, het Saterdag die Groblersbruggrenspos besoek om te kyk of hulle gereed is om mense wat die land binnekom te ondersoek vir die koronavirus. Foto: Departement van gesondheid, Limpopo
Daar is reeds beskermende oorpakke in verseëlde verpakking beskikbaar.
Hoewel daar storte en wasbakke is vir verpleegsters, dokters en pasiënte, is daar nie water omdat die Polokwane-munisipaliteit nie die krisis kan oplos nie.
"Daar is nie genoeg druk vir behoorlike watertoevoer by die hospitaal nie," sê Matabane.
Thipa Selala, woordvoerder van die Polokwane-munisipaliteit, sê beurtkrag het daartoe gelei dat daar nie genoeg water aan die stad verskaf kan word nie. Die reservoirs is sedert verlede week op kritiek lae vlakke. Selala kan nie sê wanneer die watertoevoer herstel sal word nie.
Neil Shikwambana, woordvoerder van die departement van gesondheid, het ontken dat 'n man van Lephalale die koronavirus opgedoen het. Die man werk by die Groblersbruggrenspos tussen Suid-Afrika en Botswana en het gewone griep.
Ramathuba het Saterdag die Groblersbruggrenspos besoek om seker te maak dat hulle gereed is om mense wat Suid-Afrika binnekom te ondersoek.
Dr. Lwazi Manzi, woordvoerder van die nasionale gesondheidsdepartement, het Woensdag bevestig dat daar nog geen gevalle van die nuwe koronavirus in Suid-Afrika aangemeld is nie.